IZVJEŠĆE KOMISIJE VIJEĆU I EUROPSKOM PARLAMENTU 32. godišnje izvješće Komisije Vijeću i Europskom parlamentu o antidampinškim, antisubvencijskim i zaštitnim aktivnostima EU-a (2013.) /* COM/2015/043 final */





IZVJEŠĆE KOMISIJE VIJEĆU I EUROPSKOM PARLAMENTU 32. godišnje izvješće Komisije Vijeću i Europskom parlamentu o antidampinškim, antisubvencijskim i zaštitnim aktivnostima EU-a (2013.) Uvod U ovom se izvješću iznose antidampinške, antisubvencijske i zaštitne aktivnosti Europske Unije tijekom 2013. U ovom kratkom izvješću nudi se pregled istaknutih aktivnosti tijekom 2013. i ono je, kao i prethodnih godina, dopunjeno detaljnijim radnim dokumentom službi Komisije s detaljnim prilozima. U izvješću se slijedi ista opća struktura radnog dokumenta, uključujući sve njegove naslove, radi jednostavnog upućivanja na opsežnije informacije. Ovo izvješće i cjeloviti radni dokument dostupni su i javnosti na http://ec.europa.eu/trade/issues/respectrules/anti_dumping/legis/index_en.htm . 1. Pregled zakonodavstva Antidampinški, antisubvencijski i zaštitni ispitni postupci provode se na temelju osnovnih uredaba Vijeća. U radnom dokumentu daje se pregled postojećeg zakonodavstva. Osnovni tekstovi povezani s antidampinškim i antisubvencijskim postupcima u daljnjem se tekstu navode kao „Osnovna uredba / osnovne uredbe”. 2. Osnovni pojmovi U naslovu 2. radnog dokumenta daje se pregled terminologije i postupaka koji se upotrebljavaju u ispitnim postupcima TZI-ja. 3. Modernizacija TZI-ja Važan napredak u 2013. ostvaren je u okviru tekućeg projekta modernizacije jer je Komisija u travnju 2013. donijela zakonodavni prijedlog, komunikaciju i nacrt smjernica o četirima temama. Postupak za modernizaciju trgovačkih zaštitnih instrumenata (TZI) pokrenut je u listopadu 2011. S obzirom na to da se globalno trgovinsko okruženje znatno promijenilo tijekom posljednjeg desetljeća i da je sustav trgovačke zaštite EU-a uglavnom nepromijenjen od zaključivanja Urugvajskog kruga prije gotovo 20 godina, prepoznata je potreba da se trgovačke zaštitne instrumente prilagodi sadašnjim potrebama poslovanja. Cilj je tekućeg projekta modernizacije poboljšati sadašnji sustav trgovačke zaštite EU-a u korist svih dionika. Naglasak je na pronalaženju praktičnih rješenja stvarnih problema na koje pri uporabi instrumenata nailaze proizvođači, uvoznici, trgovci i ostali dionici iz Unije. Cilj je postići veću učinkovitost sustava i mjera, a da se pritom ne mijenjaju temeljna načela i ravnoteža sustava. Nakon što ga je Komisija donijela u travnju 2013., zakonodavni prijedlog poslan je Vijeću i Parlamentu te slijedi uobičajen zakonodavni postupak. 4. Status tržišnoga gospodarstva (STG) na razini zemlje Za potrebe antidampinških ispitnih postupaka određena se zemlja može smatrati tržišnim gospodarstvom ako ispunjava pet kriterija detaljno utvrđenih u radnom dokumentu priloženom ovom izvješću. Šest je zemalja zatražilo STG na razini zemlje: Kina, Vijetnam, Armenija, Kazakstan, Mongolija i Bjelarus. Mongolija i Vijetnam dostavili su 2013. dodatne podatke kako bi podržali svoje zahtjeve, što je službama omogućilo da nastave ažurirati ocjenu tih gospodarstava. Ažurirano izvješće o ocjeni poslano je vijetnamskim nadležnim tijelima 2013. Izvješće koje se temeljilo na rezultatima sastanka radne skupine u studenome 2012. i naknadno primljenim podacima finalizirano je u svibnju 2013. U izvješću je potvrđena ranija ocjena da je prvi kriterij ispunjen, dok je napredak u pogledu preostalih četiriju kriterija, iako znatan, još uvijek bio nedostatan za odobrenje STG-a. Početkom 2014. vijetnamska nadležna tijela dostavila su dodatne ažurirane podatke. Savjetovanja s mongolskim tijelima nastavila su se tijekom 2013. što je službama Komisije omogućilo pripremu ažurirane ocjene (dodjelu jednog kriterija) koja je mongolskim nadležnim tijelima poslana početkom 2014. S obzirom na Kinu, tijekom 2013. nisu održana savjetovanja. Komisija je i dalje spremna za raspravu o dodatnom napretku koji je ostvarila Kina prema STG-u i nada se da će kineska nadležna tijela i dalje sudjelovati u postupku i dostavljati neophodne podatke za Komisijinu analizu STG-a. Nadležnim tijelima Kazakstana i Armenije poslani su 2010. upiti o razvoju napretka tih zemalja prema STG-u. Međutim, do kraja 2013. nijedna od navedenih zemalja Komisiji nije poslala nove podatke. Tijekom prve polovine 2014. obje su zemlje dostavile podatke kako bi olakšale ažuriranje svojih ocjena STG-a. U pogledu Bjelarusa, zbog političkog stanja u zemlji sav je rad u tom predmetu na čekanju od 2010. 5. Informativne i komunikacijske aktivnosti / bilateralni kontakti 5.1. Mala i srednja poduzeća (MSP-ovi) Sudjelovanje u ispitnim postupcima za zaštitu trgovine predstavlja određene izazove za MSP-ove zbog njihove male veličine, ograničenja sredstava i rascjepkanosti. Kako bi se MSP-ovima pomoglo u rješavanju složenosti ispitnih postupaka TZI-ja, uspostavljena je Služba za pomoć za MSP-ove. Služba za pomoć primila je 2013. brojne zahtjeva za informacije koji su žurno riješeni. Upiti su se kretali od onih povezanih s konkretnim predmetom do onih povezanih s općenitijim problemima u pogledu zaštite trgovine koji su se odnosili kako na postupke tako i na sadržaj postupaka. I na web-mjestu TZI-ja posebno se ističe uloga MSP-ova u postupcima TZI-ja te se nude praktični savjeti i pomoć. 5.2. Bilateralni kontakti / informativne aktivnosti – industrija i treće zemlje Objašnjavanje zakonodavstva i prakse trgovinske zaštitne aktivnosti EU-a važan je dio rada službi TZI-ja. Tijekom 2013. uspostavljen je niz bilateralnih kontakata namijenjenih raspravi o raznim temama trgovinske zaštite s brojnim trećim zemljama, uključujući Kinu, Koreju, Maroko, Meksiko, Filipine, Tajland, Vijetnam i Maleziju. Godine 2013. održano je i nekoliko sastanaka s ključnim europskim udruženjima dionika i trgovačkim društvima, među ostalim i s udruženjima Business Europe i Eurocommerce. Na tim se sastancima mnogo raspravljalo o tekućem projektu modernizacije. 6. Službenik za saslušanje Primarna uloga službenika za saslušanje jest jamčiti prava zainteresiranih strana na obranu i time osigurati da se pravila u trgovinskim postupcima provode objektivno i transparentno. Određena osnovna prava na obranu utvrđena su u Povelji EU-a o temeljnim pravima, dok su konkretnija prava strana uključenih u trgovinske postupke sadržana u osnovnim uredbama koje se odnose na različite vrste instrumenata trgovačke zaštite, poput uredaba o antidampingu, kompenzacijskim pristojbama i zaštitnim aktivnostima ili u uredbi o trgovinskim preprekama. Od veljače 2012. uloga i ovlasti službenika za saslušanje Glavne uprave za trgovinu utvrđene su službenim mandatom u Odluci predsjednika Europske komisije o funkciji i opisu poslova službenika za saslušanje u određenim trgovinskim postupcima. Time se podupire Komisijina predanost jamčenju provedbe propisanog postupka u trgovinskim postupcima te poboljšanju nepristranosti te funkcije. Službenik za saslušanje zbog administrativnih je razloga pridružen povjereniku odgovornom za trgovinsku politiku. Međutim, u obavljanju dužnosti djeluje neovisno i pri ispunjavanju svojih zadaća ne prima upute drugih. Tijekom 2013. službenik za saslušanje primio je 159 zahtjeva za intervenciju koji su se odnosili na 30 postupaka TZI-ja. Sveukupno su održana 42 saslušanja sa 188 zainteresiranih strana, od kojih je u njih sedam sudjelovalo više strana, sve zajedno 151 zainteresirana strana sličnih interesa, a u jednoj su sudjelovale tri zainteresirane strane suprotnih interesa. Intervencije su zatražili proizvođači izvoznici iz trećih zemalja, industrija Unije te korisnici i uvoznici ili njihova udruženja. Iako su intervencije uglavnom bile usredotočene na postupovna prava, u nekim su predmetima imale utjecaja i na bitni ishod postupka ili su pridonijele promjenama politike. Glavna pitanja koja su 2013. iznesena pred službenika za saslušanje mogu se razvrstati u tri kategorije: i. pravo na obaviještenost, ii. pravo na pristup spisu te iii. neslaganje s utvrđivanjem, nalazima i zaključcima. 7. Pregled antidampinških, antisubvencijskih i zaštitnih ispitnih postupaka i mjera 7.1. Općenito U EU-u je krajem 2013. na snazi bilo 86 antidampinških mjera i 12 antisubvencijskih mjera. Godine 2013. pod utjecajem antidampinških ili antisubvencijskih mjera bilo je 0,29 % ukupnog uvoza u EU. Napominje se da su pojedinosti o pitanjima u nastavku dane u radnom dokumentu priloženom ovom izvješću. Upućivanja na priloge radnog dokumenta nalaze se uz naslove. 7.2. Novi ispitni postupci (vidi priloge od A do E i Prilog N) Godine 2013. pokrenuto je devet novih ispitnih postupaka. U šest su postupaka bile uvedene privremene pristojbe. Petnaest je predmeta zaključeno uvođenjem konačnih pristojbi. Jedanaest je ispitnih postupaka zaključeno bez mjera. 7.3. Ispitni postupci revizije Ispitni postupci revizije i dalje predstavljaju glavni dio rada službi TZI-ja. U tablici 2. radnog dokumenta navedeni su statistički podaci od 2009. do 2013. 7.3.1. Revizije nakon isteka mjera (svidi Prilog F) Člankom 11. stavkom 2. i člankom 18. osnovnih uredaba predviđa se istek mjera nakon pet godina, osim ako revizija nakon isteka mjera pokaže da ih je potrebno zadržati u njihovu izvornom obliku. Tijekom 2013., nakon njihova petogodišnjeg trajanja automatski je isteklo šest mjera. Tijekom 2013. pokrenuto je 17 ispitnih postupaka revizije nakon isteka mjera. Pet je revizija nakon isteka mjera zaključeno uz potvrdu pristojbi za daljnje razdoblje od pet godina. Osam je revizija nakon isteka mjera zaključeno okončanjem mjera. 7.3.2. Privremene revizije (vidi Prilog G) Člankom 11. stavkom 3. i člankom 19. osnovnih uredaba predviđa se revizija mjera tijekom razdoblja važenja. Revizije se mogu ograničiti na aspekte dampinga/subvencija ili šteta. Tijekom 2013. pokrenuto je ukupno deset privremenih revizija. Tri su privremene revizije zaključene uz potvrdu ili izmjenu pristojbe. Tri su privremene revizije zaključene okončanjem mjera. 7.3.3. „Ostale” privremene revizije (vidi Prilog H) Tijekom 2013. pokrenute su četiri „ostale” revizije, odnosno one koje ne podliježu članku 11. stavku 3. ili članku 19. osnovnih uredaba, i u istom su razdoblju tri takve revizije zaključene. 7.3.4. Revizije novih uvoznika (vidi Prilog I) Člankom 11. stavkom 4. i člankom 20. osnovnih uredaba predviđa se revizija „novog izvoznika/proizvođača” i „ubrzana” revizija radi uspostavljanja individualne dampinške marže ili individualne kompenzacijske pristojbe za nove uvoznike s poslovnim nastanom u predmetnoj zemlji izvoznici koji nisu izvozili proizvod tijekom ispitnog postupka. Takvi izvoznici moraju pokazati da su oni zaista novi izvoznici i da su zaista počeli izvoziti u EU nakon ispitnog postupka. Za njih kao takve može se izračunati individualna pristojba, koja je obično niža od pristojbe u cijeloj zemlji. Godine 2013. pokrenute su dvije revizije novog uvoznika, a zaključena je jedna takva revizija. 7.3.5. Apsorpcijski ispitni postupci (vidi Prilog J) Kada postoji dovoljno podataka iz kojih je vidljivo da je nakon razdoblja početnog ispitnog postupka te prije ili nakon uvođenja mjera došlo do snižavanja izvoznih cijena, odnosno da nije bilo kretanja ili da su kretanja preprodajnih cijena ili naknadnih prodajnih cijena uvezenog proizvoda u EU-u nedostatna, može se otvoriti „apsorpcijska” revizija kako bi se ispitalo je li mjera utjecala na prethodno navedene cijene. Dampinške se marže kao takve mogu ponovno izračunati te se pristojba može povećati kako bi se uzele u obzir te niže izvozne cijene. Mogućnost „apsorpcijskih” revizija uključena je u članak 12. i članak 19. stavak 3. osnovnih uredaba. Godine 2013. nikakve antiapsorpcijske revizije nisu pokrenute ili zaključene. 7.3.6. Ispitni postupci izbjegavanja mjera (vidi Prilog K) Mogućnost ponovnog otvaranja ispitnih postupaka u okolnostima u kojima su podneseni dokazi iz kojih je vidljivo da se mjere izbjegava predviđena je člancima 13. i 23. osnovnih uredaba. Godine 2013. pokrenuta su tri takva ispitna postupka. Dvanaest ispitnih postupaka protiv izbjegavanja mjera zaključeno je uz proširenje mjera, a tri su zaključena bez proširenja mjera. 7.4. Zaštitni ispitni postupci (vidi prilog L) Tijekom 2013. nije bilo aktivnosti povezanih sa zaštitom. 8. Provedba antidampinških / antisubvencijskih mjera 8.1. Daljnje praćenje mjera Daljnje aktivnosti u pogledu s mjerama na snazi bile su usmjerene na četiri glavna područja: 1. preduhitriti prijevaru; 2. nadzirati trgovinske tokove i razvoj tržišta; 3. poboljšati učinkovitost odgovarajućih instrumenata te 4. reagirati na nezakonito postupanje. Tim je aktivnostima službama TZI-ja omogućeno da proaktivno i u suradnji s državama članicama osiguraju pravilnu provedbu mjera zaštite trgovine u Europskoj uniji. 8.2. Nadzor preuzetih obveza (vidi Priloge M i Q) Nadzor preuzetih obveza dio je provedbenih aktivnosti budući da je preuzimanje obveza oblik antidampinških ili antisubvencijskih mjera. Komisija ih prihvaća ako se njima učinkovito otklanjaju štetni učinci dampinga ili subvencioniranja. Početkom 2013. na snazi je bilo 15 preuzimanja obveza. Tijekom 2013. došlo je do sljedećih promjena u portfelju preuzimanja obveza: preuzimanje obveza dvaju trgovačkih društava povučeno je jer je utvrđeno da je došlo do povreda. U „predmetu solarnih ploča” prihvaćeno je 121 preuzimanje obveza od 121 trgovačkog društva / grupacija trgovačkih društava. To je krajem 2013. rezultiralo ukupnim brojem od 134 preuzimanja obveza na snazi. 9. Povrati Člankom 11. stavkom 8. i članom 21. stavkom 1. osnovnih uredaba uvoznicima je dopušteno tražiti povrat odgovarajućih naplaćenih pristojbi ako se dokaže da je dampinška/subvencijska marža uklonjena ili smanjena na razinu nižu od pristojbe na snazi. Tijekom 2013. podneseno je 28 novih zahtjeva za povrat. Krajem 2013. u tijeku je bilo 13 ispitnih postupaka za povrat koji su obuhvaćali 36 zahtjeva. Godine 2013. Komisija je donijela 25 odluka, u njih pet dodijeljen je puni povrat, u njih 18 dodijeljen je djelomični povrat, a u dvjema je zahtjev za povrat odbijen. Jedan je zahtjev povučen. 10. Sudsko preispitivanje: odluke Suda Europske unije / Općeg suda (vidi Prilog S) Godine 2013. Opći sud i Sud Europske unije donio je 28 presuda povezanih s područjem antidampinških ili antisubvencijskih postupaka. Četiri presude Suda Europske unije odnosile su se na žalbe protiv presuda Općeg suda. Godine 2013. podnesena su 33 nova predmeta, 23 Općem sudu, a deset Sudu Europske unije. Popis predmeta povezanih s antidampinškim/antisubvencijskim postupcima upućenih Sudu Europske unije i Općem sudu koji su krajem 2013. i dalje bili u tijeku nalazi se u Prilogu S radnom dokumentu. 11. Aktivnosti u okviru Svjetske trgovinske organizacije (WTO) 11.1. Rješavanje sporova u području antidampinških, antisubvencijskih i zaštitnih ispitnih postupaka WTO omogućuje strog postupak za rješavanje sporova između članica WTO-a u pogledu primjene sporazumâ WTO-a. Tijekom 2013. osnovano je vijeće WTO-a na zahtjev koji je Indonezija uputila WTO-u pogledu antidampinških mjera koje je Europska unija uvela na uvoz masnih alkohola i u pogledu određenih aspekata ispitnih postupaka na kojima su te mjere utemeljene. Kina je isto tako 2013. zatražila savjetovanje s Europskom unijom u pogledu postupaka utvrđivanja sukladnosti slijedom spora pred WTO-om o konačnim antidampinškim mjerama EU-a uvedenima za određene željezne ili čelične elemente za pričvršćivanje iz Kine. U prosincu 2013. Argentina je zatražila savjetovanje s Europskom unijom u pogledu antidampinških mjera uvedenih za biodizel, a Rusija je isto u prosincu 2013. zatražila savjetovanje s Europskom unijom u pogledu metodologija „prilagodbe troška” koje je EU primijenio za izračun dampinških marži u nekoliko antidampinških ispitnih postupaka i revizija koji su se, između ostalog, odnosili na uvoz iz Rusije. 11.2. Ostale aktivnosti WTO-a Iako tijekom 2013. nisu zabilježene aktivnosti Pregovaračke skupine za pravila i Tehničke skupine, podskupina Pregovaračke skupine sastala dva puta tijekom godine. Skupina je raspravila niz pitanja u pogledu praktičnih aspekata vođenja antidampinških ispitnih postupaka. Usporedno s tim aktivnostima službe Komisije nastavile su sudjelovati u redovitom radu odborâ za antidamping, subvencije i kompenzacije te zaštitu. Odbori su se dva puta sastali na redovitim sjednicama kako bi pregledali obavijesti, uključujući novu i potpunu obavijest o subvencijama EU-a iz 2013. Uz to, neformalna tehnička skupina za antidamping sastala se nekoliko puta tijekom 2013. 12. Zaključak Broj ispitnih postupaka koji su obrađeni i zaključeni tijekom 2013. bio je u skladu s prosjekom aktivnosti u prethodnim godinama, pri čemu su određeni pokazatelji bili iznad prosjeka. U usporedbi s prethodnom godinom, godinu je obilježio pomak na veću aktivnost u revizijama ispitnih postupaka od aktivnosti u novim ispitnim postupcima. S obzirom na to da se taj postupak pokreće pritužbom, u tome se odražavala vrsta (revizije ili novi predmeti) i broj uredno potkrijepljenih pritužaba koje su primljene tijekom godine. Kao i prethodnih godina, aktivnosti su bile usredotočene na antidampinške i antisubvencijske mjere, pri čemu nije bilo aktivnosti u području zaštitnih mjera. Postupak modernizacije trgovinskih zaštitnih instrumenata pokrenut je u jesen 2011. Modernizacijski paket koji je Komisija donijela u travnju 2013. uključivao je Komunikaciju Komisije, zakonodavni prijedlog i nacrt smjernica o određenim aspektima ispitnih postupaka. U Europskom parlamentu i Vijeću u tijeku je redovni zakonodavni postupak. Službe TZI-ja isto su tako nastavile obavljati svoju ulogu obavješćivanja tako što su organizirale seminare za dužnosnike iz trećih zemalja i održale niz bilateralnih kontakata s industrijom.